钦定古今图书集成/理学汇编/文学典/第093卷 > 陈观
## 钦定古今图书集成/理学汇编/文学典/第093卷 > 陈观

按《福建通志》：“观字廷宾，莆田人。少负才，元季不仕。明
初，诏郡国举遗逸，授本府训导，宁国簿，以荐被命。至
京朝谒，伟然玉立，太祖问：‘彼长而晳者何人也’？观出
对，试王猛《扪虱论》称旨，擢陕西参政。又尝应制撰《锺
山说》立就，甚蒙眷赉。观居官清白，陕产金，归时，儿孙
从容问金矿何状，观惊曰：‘吾待罪藩僚，幸无遗汝曹
戍籍足矣，况金是问哉’！”及卒，妻子甚贫。弟贤，字廷杰。
洪武末，举儒生，为本府训导，迁南康教谕。永乐中，召
入馆阁，预修《大典》，改任湖口，湖口人塑像祠之。